Document ID: 32002R2056

Uredba Evropskega parlamenta in Sveta (ES) št. 2056/2002
z dne 5. novembra 2002
o spremembi Uredbe Sveta (ES, Euratom) št. 58/97 o strukturni statistiki podjetij
(Besedilo velja za EGP)
EVROPSKI PARLAMENT IN SVET EVROPSKE UNIJE STA -
ob upoštevanju Pogodbe o ustanovitvi Evropske skupnosti in zlasti člena 285 Pogodbe,
ob upoštevanju predloga Komisije [1],
ob upoštevanju mnenja Ekonomsko-socialnega odbora [2],
ob upoštevanju mnenja Evropske centralne banke [3],
v skladu s postopkom, določenim v členu 251 Pogodbe [4],
ob upoštevanju naslednjega:
(1) Uredba (ES, Euratom) št. 58/97 [5] je uvedla skupni okvir za zbiranje, izračunavanje, sporočanje in ovrednotenje statističnih podatkov Skupnosti o strukturi, dejavnosti, konkurenčnosti ter rezultatih poslovanja podjetij v Skupnosti.
(2) Razvoj dogodkov v monetarni, gospodarski in družbeni integraciji Skupnosti zahteva razširitev skupnega okvira za kreditne institucije, pokojninske sklade, druga finančna posredništva ter pomožne dejavnosti v finančnem posredništvu.
(3) Delovanje in razvoj notranjega trga sta povečala potrebo po informacijah, ki merijo njegovo učinkovitost, zlasti v sektorjih kreditnih institucij, pokojninskih skladov, drugih ustanovah finančnega posredništva in pomožnih dejavnostih v finančnem posredništvu.
(4) Zaradi liberalizacije mednarodne trgovine s finančnimi storitvami so potrebni statistični podatki o poslovanju na področju finančnih storitev, da bi podprli trgovinska pogajanja.
(5) Za pripravo nacionalnih in regionalnih računov v skladu z Uredbo (ES) št. 2223/96 z dne 25. junija 1996 o evropskem sistemu nacionalnih in regionalnih računov v Skupnosti [6] so potrebni primerljivi, celotni in zanesljivi statistični podatki o poslovanju na področju finančnih storitev.
(6) Uvedba enotne valute bo pomembno vplivala na strukturo dejavnosti na področju finančnih storitev in čezmejnega pretoka kapitala, ki poudarja pomen informacij o konkurenčnosti, notranjem trgu in internacionalizaciji.
(7) Nemoteno izvajanje politik, ki jih uveljavljajo pristojni organi v zvezi z nadzorom skrbnega poslovanja kreditnih institucij in stabilnostjo finančnega sistema, pomeni potrebo po dodatnih informacijah o kreditnih institucijah in zadevnih storitvah.
(8) Razvijajoči se sektor pokojninskih skladov bi lahko pomagal spodbuditi kapitalske trge s povečanim izkoriščanjem pravil liberalizacije in naložb.
(9) Sklep št. 2179/98/ES Evropskega parlamenta in Sveta z dne 24. septembra 1998 o reviziji programa političnega delovanja Evropske skupnosti v zvezi z okoljem in trajnostnim razvojem "k trajnosti" [7] ponavlja potrebo po zanesljivih in primerljivih podatkih, statistikah in kazalcih kot ključnih sredstvih za vrednotenje stroškov usklajevanja z okoljskimi uredbami.
(10) Po posvetovanjih z Odborom za statistični program, ustanovljenim s Sklepom EGS 89/382/EGS (Euratom) [8], Svetovalnim odborom za bančništvo, ustanovljenim z Direktivo 77/780/EGS [9], Odborom za monetarno, finančno in plačilnobilančno statistiko, ustanovljenim s Sklepom 91/115/EGS [10], in Odborom za zavarovanja, ustanovljenim z Direktivo 91/675/EGS [11] -
SPREJELA NASLEDNJO UREDBO:
Člen 1
Uredba (ES, Euratom) št. 58/97 se spremeni kot sledi:
1. v členu 5 se dodajo naslednje alinee:
"- podrobni modul za strukturno statistiko o kreditnih institucijah, določen v Prilogi 6,
- podrobni modul za strukturno statistiko o pokojninskih skladih, določen v Prilogi 7.";
2. doda se besedilo prilog 6 in 7, kakor je določeno v prilogi k tej uredbi.
Člen 2
Priloga 1 k Uredbi (ES, Euratom) št. 58/97 se spremeni kot sledi:
1. v oddelku 5 se doda naslednji stavek:
"Vendar se v zvezi s prvim letom opazovanja, za katerega je treba urediti statistične podatke o kategorijah dejavnosti iz obsega skupine 65.2 in oddelka 67 NACE REV. 1, odloča v skladu s postopkom, opredeljenim v členu 13 te uredbe.";
2. oddelek 8 se nadomesti z naslednjim:
"Oddelek 8
Sporočanje rezultatov
1. Rezultate je treba sporočiti v 18 mesecih od konca koledarskega leta referenčnega obdobja, razen za razred dejavnosti 65.11 in dejavnosti NACE REV. 1, zajeto v prilogah 5, 6, in 7. Za razred dejavnosti 65.11 NACE REV. 1 je odlog sporočanja 10 mesecev. Za dejavnosti, zajete v prilogah 5, 6 in 7 je odlog sporočanja določen v teh prilogah. Vendar se o odlogu sporočanja rezultatov v zvezi z razredi dejavnosti, zajetih v skupini 65.2 in oddelku 67 NACE REV. 1 odloča v skladu s postopkom, določenim v členu 13 te uredbe.
2. Razen za oddelke 65 in 66 NACE REV. 1 se predhodni nacionalni rezultati ali ocene pošljejo v 10 mesecih od konca koledarskega leta referenčnega obdobja v zvezi s statistiko podjetij, ki se uredijo za spodaj naštete karakteristike:
12110 (prihodki od prodaje),
16110 (število oseb, ki delajo).
Te predhodne rezultate ali ocene je treba razčleniti na trimestno raven (skupino) NACE REV. 1, razen področij H, I in K NACE REV. 1, za katere je treba členitev opraviti v skladu z razvrstitvijo, ki je določena v oddelku 9. Za oddelek 67 NACE REV. 1 se o sporočanju predhodnih rezultatov ali ocen odloča v skladu s postopkom, določenim v členu 13 te uredbe.";
3. v oddelku 9 se področje J nadomesti z naslednjim:
"PODROČJE J
Finančno posredništvo
Da bi države članice omogočile ureditev statistike Skupnosti, pošljejo podrobnosti o nacionalnih rezultatih, razčlenjenih po razredih NACE REV. 1;"
4. v odstavku 1 oddelka 10 se prvi stavek nadomesti z naslednjim:
"Države članice zagotovijo Komisiji poročilo v zvezi z opredelitvijo, strukturo in razpoložljivostjo informacij o statističnih enotah, ki so razvrščene po področjih M do O NACE REV. 1."
Člen 3
Priloga 2 k Uredbi (ES, Euratom) št. 58/97 se spremeni kot sledi:
1. v odstavku 3 oddelka 4 se naslednja karakteristika vstavi za spremenljivko 21 11 0 (investicije v opremo in čistilne naprave in posebni dodatki proti onesnaževanju - v glavnem oprema za prečiščevanje in nevtralizacijo odpadnih snovi pri proizvodnji):
"21 12 0 - Investicije v opremo in čistilne naprave, povezane s čistejšo tehnologijo (integrirano tehnologijo) (*)";
2. opomba v odstavku 3 oddelka 4 se nadomesti:
"(*) Če celoten znesek prihodkov od prodaje ali število oseb v državi članici, ki delajo v NACE REV. 1, področja C do E, predstavljajo manj kakor 1 % celote v Skupnosti, za namene te uredbe ni treba zbirati informacij, potrebnih za ureditev statistike v zvezi s karakteristikami 21 11 0, 21 12 0, 22 11 0 in 22 12 0. Če to zahteva politika Skupnosti, lahko Komisija v skladu s postopkom, določenim v členu 13 te uredbe, zahteva ad hoc zbiranje teh podatkov.";
3. v odstavku 4 oddelka 4 se naslednja karakteristika vstavi za spremenljivko 20 31 0 (nabava električne energije (v vrednosti)):
"21 14 0 - Celotni tekoči izdatki za varstvo okolja(*)";
4. v odstavku 4 oddelka 4 se doda naslednja opomba:
"(*) Če celoten znesek prihodkov od prodaje ali število oseb, zaposlenih v oddelku NACE REV. 1, na področjih C do E, v državi članici predstavlja manj kakor 1 % celote v Skupnosti, potem za namene te uredbe ni treba zbirati informacij, potrebnih za ureditev statistike v zvezi s karakteristiko 21 14 0. Če to zahteva politika Skupnosti, lahko Komisija v skladu s postopkom, določenim v členu 13 te uredbe, zahteva ad hoc zbiranje teh podatkov.";
5. v oddelku 5 se dodajo naslednji odstavki:
"3. Prvo leto opazovanja, za katerega je treba urediti statistike o karakteristikah 21 12 0 in 21 14 0, je koledarsko leto 2001.
4. Statistiko o karakteristiki 21 12 0 je treba urediti vsako leto. Statistiko o karakteristiki 21 14 0 je treba urediti vsako tretje leto;"
6. v oddelku 7 se odstavek 6 nadomesti z naslednjim:
"6. Rezultate za karakteristike 21 11 0, 21 12 0 in 21 14 0 je treba razčleniti na dvoštevilčno raven (oddelek) NACE REV. 1.";
7. v oddelku 7 se doda naslednji odstavek:
"7. Rezultate za karakteristike 21 11 0, 21 12 0 in 21 14 0 je treba razčleniti na naslednja okoljska področja: zaščito zunanjega zraka in podnebja, ravnanje z odpadno vodo, ravnanje z odpadki in druge dejavnosti za varovanje okolja. Rezultati za okoljska področja se razčlenijo na dvoštevilčno raven (oddelek) NACE REV. 1;"
8. v oddelku 9 se vstavi naslednja karakteristika:
"21 11 0 - Investicije v opremo in čistilne naprave in posebni dodatki proti onesnaževanju (v glavnem oprema za prečiščevanje in nevtralizacijo odpadnih snovi pri proizvodnji)."
Naslednja pripomba se doda h karakteristikam 21 11 0, 21 12 0 in 21 14 0:
"Le posebna členitev okoljskih področij biotske raznovrstnosti ter krajine, tal in podzemne vode.";
9. v oddelku 10 se doda naslednji stavek:
"Za ureditev statistike o karakteristikah 21 12 0 in 21 14 0 se to prehodno obdobje lahko podaljša za nadaljnje obdobje do največ štirih let v skladu s postopkom, določenim v členu 13 te uredbe."
Člen 4
Ta uredba začne veljati 20. dan po objavi v Uradnem listu Evropskih skupnosti.
Ta uredba je v celoti zavezujoča in se neposredno uporablja v vseh državah članicah.
V Bruslju, 5. novembra 2002

Labels: 2
4
19
7
0